הוועדה המסדרת, כנסת 23, פרוטוקול מספר 16, 2020-04-22 10:15

אברהם (אבי) ניסנקורן: אנחנו פותחים את הישיבה.

אברהם (אבי) ניסנקורן: אני אתחיל דווקא עם סעיף ב' לסדר היום בשביל לאפשר לחבר הכנסת פורר לחזור לעיסוקו כיושב-ראש ועדת הכספים.

אברהם (אבי) ניסנקורן: יש פה בקשת יושב-ראש ועדת הכספים להקדמת הדיון בהצעת חוק שמירת הניקיון (הוראת שעה – נגיף הקורונה החדש) (מענק לרשויות מקומיות), התש"ף-2020 (מ/1298), לפני הקריאה השנייה והשלישית.

אברהם (אבי) ניסנקורן: בבקשה, עודד.

עודד פורר: תודה.

עודד פורר: עניינה של הצעת החוק הוא שיפוי לרשויות המקומיות בגין פטור מארנונה שיינתן לעסקים.

עודד פורר: במסגרת משבר הקורונה נקבע, בהתאם לדרישת ועדת הכספים, שעסק שנפגע ונסגר כתוצאה מהמשבר, יהיה זכאי לפטור מארנונה לחודשים האלה.

עודד פורר: הכוונה היא לפטור על חודשים מרץ, אפריל, מאי 2020.

עודד פורר: אחד התנאים ששמה ועדת הכספים במהלך הדיון היה שהפטור הזה לא יינתן כ-25% הנחה שנתית מארנונה אלא כהנחה מרוכזת לשלושה חודשים.

עודד פורר: לא יעזור לעסק שהוא יקבל 25% הנחה בחודשים דצמבר ונובמבר – הבעיה שלו צריכה להיפתר כרגע.

עודד פורר: זאת הייתה הדרישה שלנו ממשרד הפנים.

עודד פורר: לכן גם הגשתי רביזיה על החוק הזה עד שהוא הגיע לכאן.

עודד פורר: בתקנות שהתקין אתמול שר הפנים נקבע שהרשויות יתנו פטור של 100% מהארנונה מה-1 במרץ 2020 עד ה-31 במאי 2020.

עודד פורר: יחד עם זאת צריך לזכור שמה שעושה שר הפנים אלו תקנות שלא מצריכות את אישור הכנסת ואז זה נורא מהיר.

עודד פורר: כדי לעשות זאת בחקיקה היה נדרש פה הרבה יותר זמן, אבל החוק קובע שמי שסוברני להחליט לגבי חלוקת הארנונה זה לא שר הפנים אלא הרשות המקומית.

עודד פורר: לכן נוסף עוד סעיף כדי לענות על זה שעדיין יש סמכות לרשות המקומית, תוך עשרה ימים מרגע פרסום התקנות תוכל הרשות המקומית להתכנס ולהחליט ברוב חבריה שהפטור ייפרס על פני כל השנה.

עודד פורר: זה היה הרע במיעוטו, מתוך הבנה שאף ראש רשות לא יכנס השבוע את מועצת העיר כדי להודיע לעסקים שהוא לא נותן להם את הפטור שנתן משרד הפנים וגם משפה אותו בגינו.

עודד פורר: גם יש התחייבות של הממונה על התקציבים באוצר שרשות שתעשה זאת לא תקבל את השיפוי הכלכלי שאותו אנחנו מאשרים עכשיו.

עודד פורר: כל העניין כאן זה השיפוי הכלכלי ומי שלא ייתן את הפטור על שלושת החודשים ברציפות לא יקבל את השיפוי מהקרן.

עודד פורר: אני מבקש מהוועדה לתת פטור מחובת הנחה לקריאה שנייה ושלישית.

בועז טופורובסקי: אתה רוצה שנאשר את זה?

עודד פורר: אני מבקש שתאשרו את הפטור הזה, כדי שזה יעבור בקריאה שנייה ושלישית וכבר אפשר יהיה לתת לרשויות את הפטור.

עודד פורר: לחוק הוגשו הסתייגויות על ידי הרשימה המשותפת שהוסרו בהצבעה.

עודד פורר: ההסתייגויות יעלו כמובן למליאה.

עודד פורר: הם ביקשו להוסיף עוד תקציב להסתייגויות שנמצאו באשכול 1–3.

עודד פורר: צריך להבין ש אשכול 1–3 מקבל שיפוי של 100%.

עודד פורר: אני לא יכול לתת מעבר למה שאני לוקח.

עודד פורר: כל הרעיון הוא שאני מכריח לתת פטור לעסקים ומשפה 100%.

עודד פורר: אין לי אפשרות לתת מעבר.

אברהם (אבי) ניסנקורן: תודה, עודד.

אברהם (אבי) ניסנקורן: לפני זה, יש פה עכשיו מהומה קטנה.

אברהם (אבי) ניסנקורן: יש הנחייה מהבוקר של מנכ"ל הכנסת שמי שלא שם מסכות הוא מבקש שהישיבות לא יתקיימו.

אברהם (אבי) ניסנקורן: אני חושב שאי-אפשר להוציא כזאת הנחייה לחברי כנסת.

עודד פורר: אפשר להורות כך לעובדי הכנסת.

אברהם (אבי) ניסנקורן: אי-אפשר להוציא את זה כהנחיה מהיום בבוקר בלי להודיע מראש.

אברהם (אבי) ניסנקורן: אני בעד שאנשים יחבשו מסכות ויהוו דוגמה.

אברהם (אבי) ניסנקורן: אבל, מצד שני, אנחנו צריכים לקיים את הישיבה.

אברהם (אבי) ניסנקורן: מי שיכול, אני מבקש שישים מסיכה.

שלמה קרעי: אבי, שמים מסכות במסדרונות, לא שמים מסכות בחדרים.

בועז טופורובסקי: עובדי ציבור זה בירוקרטיים, עכשיו המנכ"ל אומר לנו - - -, אחר כך הוא יוכל להגיד לנו גם אם לקיים את הישיבה ועל מה להצביע.

שלמה קרעי: בוא תצביע על זה.

אברהם (אבי) ניסנקורן: אני לא אפסיק את הישיבה, אני מבקש ממי שיכול שישים מסכות.

עודד פורר: אתם צריכים אותי להצבעה.

אורי מקלב: אני רוצה לחזור ולומר שלא יכול להיות שתצא הנחייה בלי שמתאמים עם חברי הכנסת.

אורי מקלב: לנו - - -.

אורי מקלב: הכנסת - - - העובדים - - - ובאמת הם עושים זאת במסירות.

אורי מקלב: אבל קם המלפפון ומרביץ לגנן.

אורי מקלב: תעמוד בראש ועדה, כל ההנחיות לחברי כנסת, לעוזרים שלהם, - - -

שלמה קרעי: אני מסכים לגמרי.

- דדון: - - -

אברהם (אבי) ניסנקורן: אתם עובדים של המנכ"ל, לא של הכנסת.

אברהם (אבי) ניסנקורן: בסדר, אז תעשו מה שאתם חושבים.

- דדון: אז גם לא יהיה פרוטוקול.

אורי מקלב: מנטרלים את הפרלמנט ממערכת החירום.

קארין אלהרר: זו לא פעם ראשונה שהוא מציע את זה ואני חושב שצריך לאמץ את זה - - - גם על העוזרים - - -

שלמה קרעי: שלא תהיה ישיבה, לא צריך.

איתן גינזבורג: יש ישיבה גם אם העובדים - - -

בועז טופורובסקי: הנה, העובדים יצאו מהישיבה.

בועז טופורובסקי: אין פרוטוקול ואין כלום.

עודד פורר: זה לא עובד ככה.

עודד פורר: צריך פרוטוקול, אני רוצה להצביע.

אורי מקלב: אני שואל לפני זה - - -

עודד פורר: שלא יהיה מצב שלא יהיה פטור לעסקים בגלל ההנחיות של המנכ"ל.

אברהם (אבי) ניסנקורן: ברור שיהיה.

עודד פורר: ירדו פה מפסים לגמרי.

איתן גינזבורג: אבי, מה שקרה פה עכשיו זה לא לגיטימי בעליל.

בועז טופורובסקי: המנכ"ל אמר לעובדים לעזוב את הישיבה.

עודד פורר: פה זה לא הסתדרות.

אברהם (אבי) ניסנקורן: מה זה קשור להסתדרות, חברים, מה זה קשור להסתדרות.

עודד פורר: - - -

אברהם (אבי) ניסנקורן: מה הקשר להסתדרות?

עודד פורר: כי פתאום העובדים קמים ויוצאים כי המנכ"ל אומר להם לצאת.

עודד פורר: זה לא עובד ככה, הכנסת צריכה לתפקד.

אברהם (אבי) ניסנקורן: אבל מה הקשר להסתדרות.

אופיר כץ: יש לי הצעה.

אופיר כץ: נצביע על זה עכשיו - - -

אברהם (אבי) ניסנקורן: אנחנו לא עוצרים את הישיבה.

בועז טופורובסקי: אבל אין פרוטוקול.

אברהם (אבי) ניסנקורן: חמש דקות הפסקה להסדרת הנושא.

אברהם (אבי) ניסנקורן: אני מציע שבשביל לקיים את הישיבה מול העובדים אנחנו נשים את המסכות ואחר כך נסתדר מול המנכ"ל.

בועז טופורובסקי: אני לא מוכן לשים מסכה.

אברהם (אבי) ניסנקורן: טוב.

אברהם (אבי) ניסנקורן: אנחנו נקיים את הישיבה.

אברהם (אבי) ניסנקורן: יירשם שבועז טופורובסקי מסרב לחבוש מסכה.

אברהם (אבי) ניסנקורן: אנחנו נמשיך את הישיבה.

קריאה: אז תוציא אותו.

אברהם (אבי) ניסנקורן: אני לא מוציא את בועז מהישיבה.

איתן גינזבורג: חברים, אל תגזימו, די.

אברהם (אבי) ניסנקורן: לא כשהנחיה לא מתואמת עם יושב-ראש הכנסת.

בועז טופורובסקי: בגלל מנכ"ל הכנסת הוא יוציא אותי מהישיבה.

אברהם (אבי) ניסנקורן: טוב, אני מקיים את הישיבה ואם אתם לא רוצים פרוטוקול - - -.

אברהם (אבי) ניסנקורן: שתהיה מוקלטת.

קריאה: אתה מעמיד אותנו במצב לא נעים.

בועז טופורובסקי: אני מעמיד?

בועז טופורובסקי: המנכ"ל מעמיד אתכם.

בועז טופורובסקי: מחר הוא יגיד לנו לא להצביע.

אברהם (אבי) ניסנקורן: אני מסיים את העניין.

אברהם (אבי) ניסנקורן: אנחנו נמשיך את הישיבה.

אברהם (אבי) ניסנקורן: מי שיכול שישים מסיכה

קריאה: בועז, שים מסיכה ונפתור את זה אחר כך.

בועז טופורובסקי: לך למנכ"ל ותפתור את זה.

בועז טופורובסקי: אחר גם לא יפתחו את ישיבת המליאה כי המנכ"ל אמר משהו.

בועז טופורובסקי: זה מאוד נעים מול העובדים.

ארבל אסטרחן: ההנחיה היא של יושב-ראש הכנסת.

ארבל אסטרחן: לא של המנכ"ל.

אברהם (אבי) ניסנקורן: היושב-ראש לא אישר להפסיק את הישיבות.

ארבל אסטרחן: לא, הוא הנחה לחבוש מסכות.

אברהם (אבי) ניסנקורן: מה זה קשור?

אברהם (אבי) ניסנקורן: ההנחיה להפסיק את הישיבות לא תואמה עם היושב-ראש.

אברהם (אבי) ניסנקורן: הסנקציה לא תואמה עם היושב-ראש.

איתן גינזבורג: ולהגיד לעובדים לעזוב את העבודה שלהם בגלל זה, זה טירוף.

אברהם (אבי) ניסנקורן: אני מבקש שההקלטה תימשך כדי שהוועדה תיצור אחר כך פרוטוקול.

אברהם (אבי) ניסנקורן: אני חושב שהחובה לשים מסכות היא חובה אזרחית וחברי הכנסת צריכים להישמע לה כמו כל אזרח אחר.

אברהם (אבי) ניסנקורן: מצד שני, לא יתכן שהמנכ"ל נותן הנחייה להפסיק ישיבות והוא לא מתאם זאת עם אף אחד, ההנחיה יצאה היום ב-09:20 בבוקר.

אברהם (אבי) ניסנקורן: זה לא מקובל ואני חושב שזו התנהגות שערורייתית של המנכ"ל.

אברהם (אבי) ניסנקורן: בכל מקרה, העובדים מקיימים את חובתם ואת הנחיות ההנהלה.

אברהם (אבי) ניסנקורן: אנחנו נדאג שהישיבה תהיה מוקלטת בשביל שאחר כך נעשה פרוטוקול של הישיבה.

אברהם (אבי) ניסנקורן: רשמתי לפני שבועז טופורובסקי סירב לחבוש מסכה ולכן יצאו העובדים (צוות הוועדה, היועצת המשפטית, והרשם).

אברהם (אבי) ניסנקורן: אז אנחנו מצביעים על בקשת יושב-ראש ועדת הכספים להקדמת הדיון בהצעת חוק שמירת הניקיון (הוראת שעה – נגיף הקורונה החדש) (מענק לרשויות מקומיות), התש"ף-2020 (מ/1298), לפני הקריאה השנייה והשלישית.

אברהם (אבי) ניסנקורן: מי בעד? מי נגד?

אברהם (אבי) ניסנקורן: מי נמנע?

אברהם (אבי) ניסנקורן: בעד – 10

אברהם (אבי) ניסנקורן: נמנעים – אין

אברהם (אבי) ניסנקורן: הבקשה השנייה היא בקשת יושב-ראש הכנסת להוספת ישיבות כנסת ושינוי בשעת ישיבת הכנסת.

אברהם (אבי) ניסנקורן: תאריכים: יום חמישי, ה-23 באפריל 2020 בשעה 11:00.

אברהם (אבי) ניסנקורן: יום ראשון ה-26 באפריל בשעה 11:00.

אברהם (אבי) ניסנקורן: יום חמישי, ה-30 באפריל 2020 בשעה 11:00.

בועז טופורובסקי: בשביל מה צריך את הישיבות האלה?

אברהם (אבי) ניסנקורן: בהנחה שאנחנו נהיה בסיטואציה של קידום הצעת חוק וניסיון למנוע את הבחירות הרביעיות - - -

אחמד טיבי: איזו הצעת חוק, אדוני?

אברהם (אבי) ניסנקורן: הצעת חוק בנושא הקמת הקואליציה.

איתן גינזבורג: היה דיון בנשיאות וחברי הנשיאות החליטו שמכיוון שהאירועים הלאומיים – יום השואה, יום הזיכרון, ויום העצמאות – נפלו על ימי מליאה, וכיוון שיושב-ראש הכנסת ביקש שהכנסת תפעל כמה שיותר דווקא בתקופת הקורונה, אז רוצים להפעיל את הכנסת גם בימי ראשון וחמישי.

איתן גינזבורג: גם לאור הפעילות המוגברת יש לכך מקום כמו שהיה גם בשבוע שעבר ללא קשר להצעות החוק.

אברהם (אבי) ניסנקורן: תודה איתן.

אברהם (אבי) ניסנקורן: יכול להיות שתהיה פעילות אינטנסיבית בתקופה הזאת.

בועז טופורובסקי: אם היו מבקשים להפעיל את הכנסת בשביל להביא חוקים למלחמה בקורונה כמו שהצבענו קודם כולנו בעד הקדמת תשלומים אז היינו עושים את זה.

בועז טופורובסקי: אבל יש חשש סביר, אנחנו ראינו את ההסכם הקואליציוני האיום והנורא שהשתמשו בתקופה הזאת בשביל להביא חוקים שמשנים את חוקי המשטר במדינת ישראל.

בועז טופורובסקי: שהופכים את מדינת ישראל ממדינה דמוקרטית לארדואן על ספיד.

בועז טופורובסקי: למצב שבו - - -

קריאות: - - -

אחמד טיבי: שממשלה ששני - - -

איתן גינזבורג: טיבי תומך בארדואן.

אחמד טיבי: לא תומך, ביקשתי שני מטוסים, הוא העביר שני מטוסים של סטודנטים.

בועז טופורובסקי: ראש הממשלה יבחר מי יהיו השופטים במדינת ישראל, מי יהיה פרקליט המדינה, לא אתה, אדוני, כשר המשפטים שיהיה.

בועז טופורובסקי: ראש הממשלה יבחר מי יהיה מפכ"ל המשטרה.

בועז טופורובסקי: הכנסת לא תקבל שום החלטה, הכול ייקבע באיזשהו חדר עם בן אדם אחד שקוראים לו ראש ממשלה ישראל בנימין נתניהו.

בועז טופורובסקי: יהיה לו ראש חילופי, יהיה לו מעון רשמי, שינוי חוקי-יסוד, על כל הדברים האלה אנחנו הולכים להצביע.

אופיר כץ: עם בחירות רביעיות היית עוזר לאנשים?

בועז טופורובסקי: הנה, עובדתית - - -

אופיר כץ: יאיר לפיד רוצה רק בחירות.

אופיר כץ: לא מעניין אותו המדינה ולא האזרחים.

אופיר כץ: הוא רוצה בחירות ועוד בחירות.

אופיר כץ: איך זה עוזר לאזרחים.

בועז טופורובסקי: - - - זה עזר לאזרחים.

אופיר כץ: מה, בעוד בחירות?

בועז טופורובסקי: לא היה עוד בחירות, זה עוד בלוף.

אופיר כץ: אז מה גנץ רוצה.

אופיר כץ: אז מה הוא רצה לעשות?

בועז טופורובסקי: ממשלת אחדות אמיתית.

בועז טופורובסקי: לא ממשלת נתניהו חמישית.

אופיר כץ: ממשלת אחדות עם היבא יזבק?

שלמה קרעי: למה אחדות?

שלמה קרעי: להעביר חוקים אנטי-דמוקרטים שמורידים מהמגרש את מי שהביס אותך?

שלמה קרעי: את מי שניצח כבר בבחירות וחצי מהעם רוצה אותו?

בועז טופורובסקי: תקרא את ההסכם הקואליציוני - - - הסכם שמעכשיו לעכשיו משנה שיטות ממשל, עכשיו קובע מי יהיה ראש הממשלה ומי ראש הממשלה הבא.

שלמה קרעי: מה רציתם, לפסול מישהו שניצח אתכם בבחירות?

בועז טופורובסקי: חצי מהכנסת הולכים להיות שרים וסגני שרים.

בועז טופורובסקי: ואז עושים הצעת חוק שתכניס רק חלק מהבאים ברשימה לפי איך שזה נוח לכל אחד.

בועז טופורובסקי: איפה נשמע כזה דבר, איך אתם יכולים - - -.

שלמה קרעי: אבל זה בדיוק מה שאתם עשיתם כשהיה לכם רוב של 61.

שלמה קרעי: לקחתם את כל הוועדות ולא השארתם אחת.

בועז טופורובסקי: להתעורר בבוקר ולהסתכל על - - -

שלמה קרעי: אמרתם "שלטון הרוב", הלכתם לבג"ץ.

בועז טופורובסקי: אם אתם יכולים להסתכל על עצמכם בראי - - - כי השתנה היושב-ראש?

איתן גינזבורג: החליפו אותו.

בועז טופורובסקי: אנחנו ביחד נבחרנו בשביל להציל את המדינה- - - איך אתה עכשיו הולך עם בנימין נתניהו.

איתן גינזבורג: בועז, אנחנו בדיון עכשיו - - -

בועז טופורובסקי: - - -

איתן גינזבורג: בועז, די.

איתן גינזבורג: עברו שלוש דקות שהן זמן הדיבור של בועז.

בועז טופורובסקי: זה בדיוק כמו הנושא הקודם, שמנכ"ל הכנסת נותן לנו הוראות כאילו אנחנו עובדים בשבילו.

איתן גינזבורג: חבר הכנסת טיבי, בבקשה.

בועז טופורובסקי: מה עכשיו ארדואן?

איתן גינזבורג: דיברת על ממשלת ארדואן אז הוא רוצה להגיד לך מה ממשלת ארדואן עושה.

בועז טופורובסקי: ארדואן על ספיד.

איתן גינזבורג: שני מטוסים הוא הביא.

אחמד טיבי: אתה הזכרת את ארדואן במובן שלילי.

שלמה קרעי: אולי נקיים כאן יום הלל לארדואן.

אחמד טיבי: עכשיו, כן.

אחמד טיבי: יש ראש ממשלה שבגללו יש מעל מיליון מובטלים, ויש נשיא, ארדואן שעוזר לנו להחזיר סטודנטים במחווה אנושית.

שלמה קרעי: התקדמת טיבי.

שלמה קרעי: אחרי ערפאת עברת לארדואן.

איתן גינזבורג: חבר הכנסת כץ.

אחמד טיבי: אני מכבד מנהיגים עם כריזמה שאין להם כתבי אישום.

אחמד טיבי: טרוריסטים.

אחמד טיבי: אתה מעדיף טרוריסטים על - - -

בועז טופורובסקי: - - -

אחמד טיבי: למשל, אני בחיים לא אעריץ אותך, קרעי, כי אין לך כריזמה.

אחמד טיבי: אתה סתם מפריע לפעמים.

אופיר כץ: אני מייעץ לחבר הכנסת טיבי, בקמפיין הבא שיהיה עוד שלוש שנים עם יאיר לפיד, רק תייעצו להם לא לשים תמונות של ביבי עם ארדואן.

אופיר כץ: לפי מה שאתה אומר מדובר בבחור טוב שאנחנו צריכים להעריץ את מה שהוא עושה.

אופיר כץ: אם אתם כבר משתפים פעולה ביחד אולי תגיד להם בקמפיין הבא שלא ישימו - - -

אחמד טיבי: על השלטים ברחובות - - -

שלמה קרעי: טיבי, תשים מסיכה.

שלמה קרעי: תתבייש שאתה תומך בטרוריסט הזה, אחרי עראפת.

שלמה קרעי: שים מסיכה לפחות.

אחמד טיבי: קרעי, המנהיג שלך זוחל על ארבע כדי לעשות איתו שולם.

אחמד טיבי: כל יום שולח לו מסרים.

שלמה קרעי: מה קשור שלום במזרח התיכון לבין תמיכה בתומך טרור.

אחמד טיבי: ביבי זוחל על ארבע כדי לעשות שלום עם ארדואן.

איתן גינזבורג: תודה רבה.

איתן גינזבורג: זו לא הצעה של גנץ, זו הצעה של הנשיאות שבה חברים חברי כנסת מש"ס, כחול לבן ויש עתיד.

איתן גינזבורג: יזהר שי, בבקשה.

בועז טופורובסקי: - - - בואו נדאג באמת לאזרחים בישראל.

יזהר שי: האזנתי לדעות המכובדות של חברי הכנסת מכל הצדדים.

יזהר שי: אני חושב ששיקול הדעת שהוצע על ידי הנשיאות הוא נכון.

יזהר שי: אנחנו רוצים לעשות את הדבר הנכון עבור מדינת ישראל ולטפל בחוקים שונים.

יזהר שי: אני מודע לזה שיש למשל הצעת חוק חשובה של חבר הכנסת קרעי שאני מקווה שתעלה בימים הקרובים ורק בשבילה שווה שכולנו נגיע לכנסת מחר.

יזהר שי: הנה סיבה לפתיחת הכנסת כי הצעת חוק זו היא חלק ממלחמה בקורונה.

יזהר שי: זה מיטיב עם אזרחי ישראל.

בועז טופורובסקי: - - -

יזהר שי: חבר הכנסת טופורובסקי, לא הפרעתי לך.

יזהר שי: אני חושב שבשקלול כל מה שנאמר כאן, ראוי שהכנסת תעבוד קשה, היא לא עבדה קשה מספיק בשנה וחצי האחרונות.

יזהר שי: זה יעזור גם כדי לחסוך גלישה לבחירות רביעיות שיזיקו למדינת ישראל.

יזהר שי: כולם רוצים להקים ממשלה והכנסת צריכה לעבוד קשה.

יזהר שי: אם נצטרך לבוא בימי חמישי וראשון בואו נעשה זאת ובחריצות רבה.

יזהר שי: תודה.

אברהם (אבי) ניסנקורן: עוזי דיין, בבקשה.

עוזי דיין: בתקופה זו, כמה שהכנסת תפעל יותר ובאופן אפקטיבי, זה דבר מבורך.

עוזי דיין: אני תומך.

אברהם (אבי) ניסנקורן: עופר כסיף, בבקשה.

עופר כסיף: אני מניח שכולנו היינו מסכימים שהכנסת תעבוד חמישה ימים בשבוע אם זה היה למען הציבור.

עופר כסיף: אני רוצה להתחבר למה שאמר ידידי בועז טופורובסקי.

עופר כסיף: האם המטרה של כינוס הכנסת עכשיו הוא באמת כדי לעבוד למען הציבור?

עופר כסיף: האם הוא באמת כדי לעבוד למען המוחלשים שהם אלו שמשלמים את מחיר המשבר?

עופר כסיף: האם זה כדי לדון ולקבל החלטות למען מבקשי המקלט שהפיקדונות שלהם נעולים?

עופר כסיף: למען אלה שפוטרו או הוצאו לחל"ת?

עופר כסיף: למען העיר אילת שכרגע שמענו בוועדת הכספים באיזה מצב היא נמצאת?

עופר כסיף: האם זאת באמת המטרה?

עופר כסיף: בהסכם הקואליציוני, או הייתי אומר – "הגועליציוני", יש ממש בהתחלה אמירה שבה התחייבות שבעצם לא תהיה חקיקה ראשית או משנית שלא נוגעת לעניין הקורונה.

עופר כסיף: אנחנו יודעים שבעצם הגורמים שעשו את ההסכם הגועליציוני, מבחינתם לטפל בעניין הקורונה זה לא לטפל בנושאים הבוערים.

פנינה תמנו: אתה קראת אותו?

פנינה תמנו: אתה ראית במה עוסק ההסכם?

עופר כסיף: אני ראיתי בדיוק במה עוסק ההסכם?

עופר כסיף: זה עוסק בעיקר בג'ובים, זה עוסק בעיקר בשוחד בחירות - - -

פנינה תמנו: אתה דילגת על הסעיפים שמדברים על קבינט הקורונה.

עופר כסיף: זה עוסק בכך שכמעט מחצית מהכנסת - - -

פנינה תמנו: דילגת על הסעיפים אודות הקבינט הכלכלי.

עופר כסיף: אדוני היושב-ראש, - - -

פנינה תמנו: אני לא מוכנה לשמוע את השקרים האלה.

עופר כסיף: השקר היחיד הוא מה שאתם אמרתם לפני הבחירות ועושים עכשיו.

עופר כסיף: בבקשה אל תדברי איתי על שקרנים כמי ששייכת למפלגה שמובילה שקרים כערך מרכזי.

עופר כסיף: אל תדברי איתי עכשיו על שקרים.

שלמה קרעי: לא הייתה לך - - -

בועז טופורובסקי: לא ביקשו בריאות, לא ביקשו כלכלה - - -

אברהם (אבי) ניסנקורן: בועז, לא הפריעו לך.

עופר כסיף: אם הכנסת מתכנסת לתת מענה הולם למי שצריך, למובטלים, לאלה שהפגינו היום בחוץ ואמרו לי שחלק מהם לא יכולים לבוא להפגנה כי הם לא יכלו לשלם דלק.

עופר כסיף: לשם כך אנחנו רוצים לכנס את הכנסת או כדי לתת אישור מושחת לכך שמחצית מהכנסת יהיה עם ג'ובים, למעלה מ-52 שרים וסגני שרים.

עופר כסיף: בשביל זה אנחנו רוצים לכנס את הכנסת?

עופר כסיף: לא.

עופר כסיף: בשביל זה לא צריך לכנס את הכנסת.

איתן גינזבורג: בנשיאות הכנסת הוחלט שבשבוע הבא יתחילו להעלות הצעות לסדר וזה ידון ביום חמישי בגלל שיום רביעי זה יום העצמאות ולכן הכנסת נועדה כדי לפעול.

אברהם (אבי) ניסנקורן: אנחנו מעלים להצבעה.

אברהם (אבי) ניסנקורן: מי בעד פתיחת המליאה ב-23 באפריל בשעה 11, 26 באפריל בשעה 11, 30 באפריל בשעה 11.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: נגד – 3

אברהם (אבי) ניסנקורן: הבקשה אושרה

אחמד טיבי: רביזיה.